
	Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А
К О Р У П Ц И Я Т А   И   З А   О Т Н Е М А Н Е   Н А   Н Е З А К О Н Н О    П Р И Д О Б И Т О Т О   И М У Щ Е С Т В О
София 1000, пл. "Света Неделя" №6,  тел: (+359 2)   9401 444, факс: (+359 2) 9401 595



РЕШЕНИЕ
№ РС-60-22-048

	Днес, 06.07.2022 г., Комисията за противодействие на корупцията и за отнемане на незаконно придобито имущество /КПКОНПИ/, в състав:

	Антон Славчев – Заместник - председател
	Антоанета Георгиева – Цонкова - член
	Пламен Йоцов - член
	Силвия Къдрева – член

У С Т А Н О В И:

	Производството е по реда на чл. 71, ал. 1, предл. 1 от Закона за противодействие на корупцията и за отнемане на незаконно придобитото имущество, образувано въз основа на Решение за образуване на производство за конфликт на интереси № КИ-033 от 02.02.2022 г. на Комисията за противодействие на корупцията и за отнемане на незаконно придобитото имущество по сигнал с рег. № ЦУ01/С-60/18.01.2022 г.
	Сигналът е подаден против Свилен *** Шитов, в качеството му на кмет на Община Д.
В сигнала се съдържат твърдения, че Свилен *** Шитов от м. август 2017 г. е във фактическа раздяла със съпругата си, като от този момент живее на съпружески начала с А.Р. С., заемаща длъжността „специалист“ в отдел „Административно, информационно и правно обслужване“ към служба „Кадастър“ в Община Д. – назначена със заповед на кмета. Към настоящия момент А.Р.С. е съпруга на Свилен *** Шитов.
	Към сигнала са приложени като доказателства: Заповед № РД-13-160(1)/07.12.2020 г. и Заповед № РД-13-160/27.08.2019 г. на изпълнителния директор на Агенция по геодезия, картография и кадастър, декларации по чл. 35, ал. 1, т. 1 във вр. с § 2, ал. 1, т. 1 от ДР на ЗПКОНПИ на А.Р.С. от 15.05.2019 г. и от 15.04.2020 г., частна тъжба до Районен съд гр.В. с вх.№ 40071/04.06.2019 г. от А.Р.С. срещу Н.Б.А. – Ш. (НЧХД № 2513/2019 г., 45 с-в от 05.06.2019 г.), Протокол от проведено заседание по НЧХД № 2513/2019 г. по описа на РС В. от 09.12.2019 г., Протокол от проведено заседание по НЧХД № 2513/2019 г. по описа на РС В. от 26.02.2020 г., Протокол от проведено заседание по НЧХД № 2513/2019 г. по описа на РС В. от 22.06.2022 г., тъжба от А.Р.С. до Районен съд гр.В. с вх.№ 93830/16.12.2019 г. срещу Н.Б. А. (НЧХД № 5740/2019 г., 45 с-в от 05.06.2019 г.) и Постановление за спиране на наказателно производство от 30.11.2021 г. на Районна прокуратура – В., пр.пр. № 15784/19 г. по описа на РП – В.
	От председателя на ПК по „Финанси и бюджет, местни данъци и такси, ЗПКОНПИ“ при Общински съвет – Д. са изискани и представени клетвен лист на Свилен *** Шитов – кмет на Община Д. от 30.10.2015 г. и от 11.11.2019 г.
	От кмета на Община Д. са изискани и представени: Трудов договор № 58/29.02.2016 г. на А.Р.С., допълнителни споразумения № 78/01.04.2016 г., № 166/29.08.2016 г., № 40/14.02.2017 г., № 196/28.12.2017 г., № 6/07.01.2019 г. и № 51/01.01.2020 г. към трудов договор № 58/29.02.2016 г., както и заповед за прекратяване на трудово правоотношение № 91/01.12.2020 г.
	На основание чл. 72, ал. 5 от ЗПКОНПИ, с покана с изх. № ЦУ01-1113#4/14.03.2022 г. на КПКОНПИ, Свилен Шитов, в качеството му на кмет на Община Д. и лице, заемащо висша публична длъжност по чл. 6, ал. 1, т. 32 от ЗПКОНПИ, е поканен за изслушване пред Комисията на 23.03.2022 г. от 10.45 час. Във връзка с постъпило заявление за отлагане на насроченото изслушване на 23.03.2022 г. от Шитов, Комисията е приела протоколно решение от 23.03.2022 г., с което приема искането за основателно и насрочва ново изслушване на 30.03.2022 г. от 14,00 ч., за което Шитов е уведомен по телефона – Протокол от проведен разговор от 23.03.2022 г. На заседание на комисията, проведено на 30.03.2022 г., обективирано в т. 1 от Протокол № 1045/30.03.2022 г., Свилен Шитов е изслушан по реда на чл.72, ал. 5 от ЗПКОНПИ. Същият се явява лично и с адв. Х.С., надлежно упълномощен. В изявлението си пред Комисията Шитов заявява, че никога не е твърдял, че е в съжителство с А.С. Исковата молба за развод с бившата си съпруга е подал той, тъй като тя от 2017 г. не му е давала такъв. С. е назначена през 2016 г. Семейството на бившата му съпруга, с които има повече от шест-седем дела, под всякаква форма се опитват да внушават и да твърдят неща, които не отговарят на истината. По делата е твърдял, че никога не е бил в семейно съжителство или в съжителство на семейни начала с А.С. до момента, в който е сключил граждански брак с нея на 07.10.2021 г. Адв. Х.С. заявява, че деянието, за което се твърди, че е осъществен конфликт на интереси, е във връзка със заповеди, издадени на основание Постановление на МС № 350/2019 г. за определяне на нов размер на минималната работна заплата. Не може да се твърди, че изпълнявайки служебните си задължения и подписвайки такава заповед и допълнително споразумение със сегашната си съпруга, е поставил същата в привилегировано положение спрямо останалите служители. Счита, че при предположение за конфликт на интереси, хипотетично съществува правна възможност Шитов да помоли някой от заместниците му да извърши това действие, което не е убеден, че ще е юридически издържано. Според адв. С. в сигнала и приложените доказателства не се навеждат никакви данни, които да изпълват съдържанието на фактическото съжителство, така както е посочено в §1, т.18 от ДР на ЗПКОНПИ.
	Като доказателства представят: Решение № 1782 от 24.04.2019 г. на В. районен съд, XLIII-ти състав по гр.д.№ 15612/2018 г. за прекратяване на гражданския брак между Свилен *** Шитов и Н.Б.А.-Ш. и десет броя допълнителни споразумения към трудови договори, сключени между Свилен *** Шитов, в качеството му на кмет на Община Д. и служители в местната администрация на Община Д. от 01.01.2020 г.
	Във връзка с дадени указания от КПКОНПИ, на проведено заседание на 20.04.2022 г. на 04.05.2022 г., на основание чл. 44, ал. 1 от АПК са снети сведения от неучастващи лица в производството по сигнал с рег.№ ЦУ01/С-60/18.01.2022 г. на КПКОНПИ.
	Служебно е извършена справка в НБД „Население“ и на електронната страница на Общинска избирателна комисия Д.

От събраните в хода на административното производство доказателства Комисията установи следното от фактическа страна:

	Сигналът е подаден от лице, с посочени три имена, адрес и е подписан.
	Свилен *** Шитов е избран за кмет на Община Д., мандат 2015-2019 г., видно от Удостоверение № 1/26.10.2015 г. от Общинска избирателна комисия (ОИК) - Д. и за мандат 2019-2023 г., видно от Решение № 73 от 28.10.2019 г. на ОИК – Д. и е подписал клетвен лист на 30.10.2015 г.,  съответно на 11.11.2019 г.
	От извършена справка в НБД „Население“ е видно, че до 24.04.2019 г. Свилен *** Шитов е съпруг на Н.Б.А. – Ш. 
	С Решение № 1782 от 24.04.2019 г. по гр.дело № 15612/2018 г. Варненският районен съд е прекратил гражданския брак между Свилен *** Шитов и Н. Б. А. – Ш.
	Свилен *** Шитов е съпруг на А.Р.Ш. от 07.10.2021 г. (акт за брак № 0053/07.10.2021 г.).
	От извършена справка в НБД „Население“ се установява, че Свилен *** Шитов е с постоянен и настоящ адрес в гр.Д., кв.“Д.“ № 004, вх.“А“, ет. 5, ап. 015.
	А.Р.С. е с постоянен адрес в гр.Д., кв.“Д.“ № 005, вх.“В“, ет. 4, ап. 041 (с дата на заявяване 21.11.2017 г.) и с настоящ адрес в гр.В., ул.“***“ ( с дата на заявяване 19.11.2019 г.).
	А.Р.С. заема длъжността „специалист“ в Община Д. по силата на трудов договор № 58/29.02.2016 г., сключен на основание чл. 68, ал. 1, във вр. с чл. 70, ал. 1 от КТ, като за Община Д. договорът е подписан от кмета – Свилен *** Шитов.
		Свилен *** Шитов, в качеството си на кмет на Община Д. е сключил допълнителни споразумения към трудов договор № 58/29.02.2016 г. на А.Р.С., както следва: № 78/01.04.2016 г., № 166/29.08.2016 г., № 40/14.02.2017 г., № 196/28.12.2017 г., № 6/07.01.2019 г.
	На 01.01.2020 г. Свилен *** Шитов, в качеството си на кмет на Община Д., е сключил допълнително споразумение № 51/01.01.2020 г., към трудов договор № 58/29.02.2016 г. с А.Р. С., заемаща длъжността „специалист“ в отдел „АПИО“ при Община Д., с което размерът на основното й месечно възнаграждение от 770.00 лв. е увеличено на 840.00 лв.
	Видно от представените при проведеното изслушване на 30.03.2022 г. допълнителни споразумения: 
	- № 67/01.01.2020 г., към трудов договор № 35/28.03.2016 г. на А.Д.З., на длъжност „специалист“, сектор „Финанси и счетоводство“, работната й заплата от 780.00 лв. е увеличена на 850.00лв.
	- № 52/01.01.2020 г. към трудов договор № 19/13.06.2016 г. на Н.Д.С., на длъжност „портиер“, Отдел „АПИО“, работната й заплата от 580.00 лв. е увеличена на 630.00лв.
	- № 85/01.01.2020 г. към трудов договор № 51/27.12.2005 г. на Р.Д.Б., на длъжност „специалист“ Сектор „Транспорт и собственост“ работната заплата от 790.00 лв. е увеличена на 840.00лв.
	- № 81/01.01.2020 г. към трудово договор № 47/07.02.2011 г. на Д.Д.Щ., на длъжност „експерт“ Сектор „Транспорт и собственост“, работната й заплата от 850.00 лв. е увеличена на 920.00лв.
	- № 83/01.01.2020 г. към трудов договор № 49/17.12.2007 г. на С.С.У., на длъжност „специалист“ Сектор „Транспорт и собственост“, работната й заплата от 682.00 лв. е увеличена на 750.00лв.
	- № 84/01.01.2020 г. към трудово договор № 50/03.01.1994 г. на С.Г.В., на длъжност „специалист“ Сектор „Транспорт и собственост“, работната й заплата от 820.00 лв. е увеличена на 870.00лв.
	- № 75/01.01.2020 г. към трудов договор № 41/21.01.2019 г. на Г.М.С., на длъжност „специалист ИМ“ Сектор „ОКХД“, работната й заплата от 770.00 лв. е увеличена на 850.00лв.
	- № 78/01.01.2020 г. към трудов договор № 46/19.01.2018 г. на Л.В.К., на длъжност „геодезист“ Сектор „Устройство на територията“,  работната й заплата от 800.00 лв. е увеличена на 850.00лв.
	- № 44/01.01.2020 г. към трудов договор № 11/14.03.1980 г. на Е.И.Х., на длъжност „главен специалист ГРОА“ Отдел „АИПО“, работната й заплата от 800.00 лв. е увеличена на 850.00лв.
	- № 49/01.01.2020 г. към трудов договор № 69/12.10.2009 г. на Н.С.К., на длъжност „главен експерт“ Сектор „Инспекторат“, работната му заплата от 820.00 лв. е увеличена на 870.00лв. 
	От снетите на основание чл. 44, ал. 1 от АПК сведения от неучастващи лица в производството по сигнал с рег.№ ЦУ01/С-60/18.01.2022 г. на КПКОНПИ се твърди фактическо съжителство на съпружески начала между Свилен *** Шитов и А.Р.С. от м.декември 2017 г.
	Видно от протокол от съдебно заседание, проведено на 26.02.2020 г. по нчхд № 2513/2019 г., при проверка самоличността на свидетеля Свилен Шитов на основание чл. 272, ал. 1 и 3 от НПК, същият е заявил, че е във фактическо съжителство с частния тъжител, който видно от частна тъжба вх.№ 40071/04.06.2019 г. на Районен съд – В. е А.Р.С. В Постановление за спиране на наказателното производство на прокурор при Районна прокуратура – В. по досъдебно производство № 87/2020 г. по описа на ОСлО при ОП-В., прокурорска преписка № 15784/2019 г. по описа на РП-В., е констатирано, че в проведен разпит в качеството му на свидетел по дело, Шитов също е заявил, че живее на семейни начала със свидетеля А.С. към 17.11.2019 г.

При така установената фактическа обстановка Комисията стигна до следните правни изводи:

	Сигналът е подаден от лице, идентифицирано по реда на чл. 48, ал. 1 от ЗПКОНПИ.
	За да е осъществен конфликт на интереси по смисъла на чл. 52 от Закона за противодействие на корупцията и за отнемане на незаконно придобитото имущество (ЗПКОНПИ), трябва да са налице три кумулативни предпоставки: лице, заемащо висша публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
	Легалните дефиниции на понятията частен интерес и облага се съдържат в чл. 53 и чл. 54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по- ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
	Свилен *** Шитов, в качеството си на кмет на Община Д. е лице, заемащо висша публична длъжност по смисъла на чл. 6, ал. 1, т. 32, предложение първо от ЗПКОНПИ. С оглед горното КПКОНПИ е компетентна да разгледа подадения сигнал.
	Определящо за установяването или липсата на конфликт на интереси е наличието на упражнено правомощие по служба в частен интерес - личен или на свързано лице по смисъла на § 1, т. 15, както и по т. 18 от ДР на ЗПКОНПИ, предопределен от възможността за реализиране на материална или нематериална облага, както и възможност този интерес да повлияе върху безпристрастното и обективно изпълнение на правомощията по служба на лицето, заемащо висша публична длъжност. Конфликтът на интереси предполага упражнени правомощия по служба от лицето, заемащо висша публична длъжност и наличието на частен интерес - личен или на свързано лице по смисъла на § 1, т. 15, както и по т. 18  от ДР ЗПКОНПИ, както и съпътстващата го облага, като тези обстоятелства трябва да бъдат установени по несъмнен начин към момента на извършване на преценката за извършено нарушение на разпоредбите на Глава VIII, Раздел II от ЗПКОНПИ.
	Като съпрузи от 09.06.2010 г. до 24.04.2019 г., когато с Решение № 1782 от 24.04.2019 г. по гр.дело № 15612/2018 г. на В.районен съд бракът им е прекратен, Свилен *** Шитов и Н. Б.А. - Ш., са свързани лица, по смисъла на § 1, т. 1 от ДР на ЗПУКИ (отм.), респективно по смисъла на § 1, т. 15, буква “а“ от Допълнителните разпоредби (ДР) на ЗПКОНПИ.
	Обстоятелството, че е настъпило трайно и непоправимо разстройство на семейните отношения между Свилен *** Шитов и Н.Б.А. – Ш. не изключва свързаността им по смисъла на § 1, т. 1, б.“а“ от ДР на ЗПУКИ (отм.), респективно по смисъла на § 1, т. 15, буква “а“ от ДР на ЗПКОНПИ, до датата на прекратяване на гражданският им брак - 24.04.2019 г.
		От 07.10.2021 г. Свилен *** Шитов е съпруг на А.Р.Ш. (акт за брак № 0053/07.10.2021 г.), обстоятелство обуславящо свързаност по смисъла на § 1, т. 15, буква “а“ от ДР на ЗПКОНПИ, между тях.
	Съгласно разпоредбата на § 1, т. 18 от ДР на ЗПКОНПИ „Фактическо съжителство на съпружески начала“ е доброволно съвместно съжителство на съпружески начала на две пълнолетни лица, по отношение на които не съществува родство, представляващо пречка за встъпване в граждански брак, което е продължило повече от две години и при което лицата се грижат един за друг и за общо домакинство. 
	Снетите на основание чл. 44, ал. 1 от АПК сведения от неучастващи в производството по сигнал с рег.№ ЦУ01/С-60/18.01.2022 г. на КПКОНПИ лица твърдят фактическо съжителство на съпружески начала между Свилен *** Шитов и А.Р.С., продължило повече от две години към датата на образуване на настоящото производство, като лицата са се грижили един за друг, а също така и за общо домакинство.
	Видно от протокол от съдебно заседание, проведено на 26.02.2020 г. по нчхд № 2513/2019 г. на Районен съд – В. се установява, че свидетелят по делото Свилен *** Шитов е заявил, че е във фактическо съжителство с частния тъжител А.Р.С., а видно от мотивите на Постановление за спиране на наказателното производство по досъдебно производство № 87/2020 г. по описа на ОСлО при ОП-В., в проведен разпит в качеството му на свидетел по дело, Шитов също е заявил, че живее на семейни начала със свидетеля А. С.
	Предвид факта, че дадените от Шитов показания пред съда са направени от него лично, в качеството му на свидетел на основание чл. 272, ал. 1 и 3 от НПК, Комисията приема, че фактическото съжителство на съпружески начала между Свилен *** Шитов и А. Р. С. датира от 26.02.2020 г. и същото е официализирано със сключването на гражданския брак от тях на 07.10.2021 г.
		Горните обстоятелства налагат извода, че Свилен *** Шитов и А.Р.С. са свързани лица по смисъла на § 1, т. 15, буква “а“ от ДР на ЗПКОНПИ от 26.02.2020 г.
	Съгласно чл. 44, ал. 1 т. 3 от ЗМСМА кметът на общината назначава и освобождава от длъжност заместник-кметовете на общината, кметските наместници, ръководителите на звената на издръжка от общинския бюджет, началниците и служителите в общинската администрация, с изключение на тези по чл. 46, ал. 1, т. 4, налага предвидените от закона дисциплинарни наказания.
	Съгласно чл. 73 от ЗПКОНПИ производството за установяване на конфликт на интереси, както и за нарушения по чл. 68 и 69 се образува в срок от 6 месеца от откриването, но не по-късно от три години от извършването на нарушението.
	Упражнените от Свилен *** Шитов правомощия, в качеството му на кмет на Община Д. при сключване на трудов договор № 58/29.02.2016 г. и допълнителни споразумения с № 78/01.04.2016 г., № 166/29.08.2016 г., № 40/14.02.2017 г., № 196/28.12.2017 г. и № 6/07.01.2019 г., към трудов договор № 58/29.02.2016 г. на А. Р. С., са извън предмета на настоящото производство, с оглед обстоятелството, че са осъществени извън тригодишния срок от датата на образуване на производството, предвиден в разпоредбата на чл. 73 от ЗПКОНПИ.
 	Като е сключил допълнително споразумение № 51/01.01.2020 г., към трудов договор № 58/29.02.2016 г. с А.Р.С., заемаща длъжността „специалист“ в отдел „АПИО“ при Община Д., Свилен *** Шитов, в качеството си на кмет на Община Д. и лице, заемащо висша публична длъжност по смисъла на чл. 6, ал. 1, т. 32, предложение първо от ЗПКОНПИ е упражнил свои правомощия по служба, произтичащи от разпоредбата на чл. 44, ал. 1, т. 3 от ЗМСМА.
	Установеното в хода на производството съжителство на семейни начала, преминало и в сключен граждански брак между Свилен *** Шитов и А. Р. С., обуславя наличието на свързаност между тях, по смисъла на § 1, т. 15, б.“а“ от ДР на ЗПКОНПИ, считано от приетата от Комисията за начална дата 26.02.2020 г. Това означава, че сключеното от Шитов, в качеството му на кмет на Община Д. допълнително споразумение № 51/01.01.2020 г., към трудов договор № 58/29.02.2016 г. на А.Р.С. предхожда приетата от Комисията начална дата на свързаност между тях и не може да обоснове наличието на частен интерес от упражнените от Шитов правомощия по служба.
	Но дори да се приеме, че между Шитов и А. С. е била налице свързаност, по смисъла на § 1, т. 15, б.“а“ от ДР на ЗПКОНПИ към 01.01.2020 г. – датата на сключване на допълнително споразумение № 51/01.01.2020 г. към трудовия й договор, то от представените допълнителни споразумения, към трудови договори на други служители в администрацията на Община Д. от 01.01.2020 г., заемащи идентични и сходни длъжности с тази на А.Р.С., не се установява последната да е получила по-високо увеличение на работната заплата в сравнение с останалите служители, заемащи същите, както и сходни позиции в общинската администрация на Община Д. Това от своя страна налага извода, че А.Р.С., заемаща длъжността „специалист“ в отдел „АПИО“ при Община Д. не е поставяна в по-благоприятно положение спрямо останалите служители в Община Д. Трудовото възнаграждение е увеличено на валидно правно основание и е получено срещу насрещна престация на труд и при липса на поставяне в привилегировано положение в сравнение с останалите служители, поради което не може да се квалифицира като облага. В тази връзка упражненото от Свилен *** Шитов правомощие при сключването на допълнително споразумение № 51/01.01.2020 г. към трудов договор № 58/29.02.2016 г. не може да се квалифицира като такова в частен интерес, тъй като не поставят А.Р.С. в привилегировано положение и не създава облага за нея.
	Горните обстоятелства налагат извода за липса на облага, от една страна, а оттам и частен интерес, който би могъл да повлияе върху безпристрастното и обективно изпълнение на правомощията на Свилен *** Шитов, в качеството му на кмет на Община Д. и лице, заемащо висша публична длъжност по смисъла на чл. 6, ал. 1, т. 32, предложение първо от ЗПКОНПИ, при сключването на допълнително споразумение № 51/01.01.2020 г., към трудов договор № 58/29.02.2016 г.
	Налице са два от елементите от състава на конфликт на интереси по чл. 52 от ЗПКОНПИ - лице, заемащо висша публична длъжност и упражнени от него правомощия по служба. Не е налице обаче, третият елемент - наличието на релевантен частен интерес за Свилен *** Шитов или за свързано с него лице, по смисъла на § 1, т. 15, б.“а“ от ДР на ЗПКОНПИ.
	Липсата на частен интерес при упражнени правомощия по служба, като елемент от състава на конфликта на интереси по чл. 52 от ЗПКОНПИ изключва наличието на нарушение на разпоредбите на Глава осма, Раздел II от ЗПКОНПИ от страна на Свилен *** Шитов, в качеството му на лице, заемащо висша публична длъжност по смисъла на чл. 6, ал. 1, т. 32, предложение първо от ЗПКОНПИ, при сключване на допълнително споразумение № 51/01.01.2020 г., към трудов договор № 58/29.02.2016 г.
		
	Предвид горното, Комисията за противодействие на корупцията и отнемане на незаконно придобито имущество, на основание чл. 74, ал. 1 и ал. 2 от ЗПКОНПИ,

РЕШИ:

	НЕ УСТАНОВЯВА конфликт на интереси по отношение на Свилен *** Шитов с ЕГН*****, кмет на Община Д. и лице, заемащо висша публична длъжност, по смисъла на чл. 6, ал. 1, т. 32 от ЗПКОНПИ, за това, че на 01.01.2020 г. е сключил допълнително споразумение № 51/01.01.2020 г., към трудов договор № 58/29.02.2016 г., поради липса на частен интерес, негов или на свързано с него лица по смисъла на § 1, т. 15, б.“а“ от ДР на ЗПКОНПИ.

	Препис от решението да се изпрати на Окръжна прокуратура В., с оглед преценка за реализиране на правомощията й по чл. 76, ал. 2 от ЗПКОНПИ.
	Препис от решението да се изпрати на Свилен *** Шитов – кмет на Община Д., на основание чл.75, т. 1 от ЗПКОНПИ.


	КОМИСИЯ:
ЗАМЕСТНИК-ПРЕДСЕДАТЕЛ:………….…./АНТОН СЛАВЧЕВ/

ЧЛЕН:…………………………………...../АНТОАНЕТА ЦОНКОВА/

ЧЛЕН:…………………...…………….................../ПЛАМЕН ЙОЦОВ/

ЧЛЕН:……….…………………………………/СИЛВИЯ КЪДРЕВА/

